Toshkentda Shayxontohur va Olmazor tumanlaridan o‘tuvchi yangi yo‘l qurilishi boshlandi

Toshkent shahrida Beruniy va Chig‘atoy Darvoza ko‘chalari kesishmasidan Xurshid va Bahor ko‘chalari chorrahasigacha yangi aylanma yo‘l qurilishi boshlandi. Bu haqda Toshkent shahar hokimiyati qoshidagi Obodonchilik bosh boshqarmasi xabariga tayanib, Uz24.uz ma’lum qildi.

5 kilometr uzunlikdagi yangi yo‘l Shayxontohur va Olmazor tumanlari hududidan o‘tadi. U uch polosali bo‘lib, simsiz va elektrni tejaydigan texnologiyalarga asoslangan zamonaviy yoritish tizimi bilan ta’minlanadi.

Yo‘l qurilishi bilan “O‘zavtoyo‘l” Davlat aksiyadorlik kompaniyasi shug‘ullanmoqda. Ayni paytda yangi yo‘lda asfalt yotqizish va sim o‘tkazish ishlari bormoqda. Qurilish sentabr oyigacha tugallanishi rejalashtirilmoqda.